รัฐบาลไทย-ข่าวทำเนียบรัฐบาล-126 ปี กระทรวงศึกษาธิการ พร้อมพัฒนาประเทศไปสู่ Thailand 4.0 อย่างมั่นคง มั่งคั่ง และยั่งยืน
วันจันทร์ที่ 2 เมษายน 2561
126 ปี กระทรวงศึกษาธิการ พร้อมพัฒนาประเทศไปสู่ Thailand 4.0 อย่างมั่นคง มั่งคั่ง และยั่งยืน
วันที่ 1 เมษายน 2561 วันคล้ายวันสถาปนา 126 ปี ของกระทรวงศึกษาธิการ ซึ่งตลอดระยะเวลา 126 ปีที่ผ่านมา กระทรวงศึกษาธิการได้พัฒนาการศึกษาของชาติ โดยส่งเสริมและสนับสนุนให้ทุกภาคส่วนมีส่วนร่วมในการจัดการศึกษาทั้งในระบบ นอกระบบ และการศึกษาตามอัธยาศัย ให้แก่
วันที่ 1 เมษายน 2561 วันคล้ายวันสถาปนา 126 ปี ของกระทรวงศึกษาธิการ ซึ่งตลอดระยะเวลา 126 ปีที่ผ่านมา กระทรวงศึกษาธิการได้พัฒนาการศึกษาของชาติ โดยส่งเสริมและสนับสนุนให้ทุกภาคส่วนมีส่วนร่วมในการจัดการศึกษาทั้งในระบบ นอกระบบ และการศึกษาตามอัธยาศัย ให้แก่ประชาชน รวมทั้งผู้พิการและผู้ด้อยโอกาส เพื่อส่งเสริมให้คนไทยได้เรียนรู้ตลอดชีวิต พร้อมที่จะสร้างสังคมไทยให้เป็นสังคมแห่งการเรียนรู้โดยสมบูรณ์
ในโอกาสครบรอบ 126 ปีกระทรวงศึกษาธิการพล.อ.ประยุทธ์ จันทร์โอชา นายกรัฐมนตรีได้มอบสาร ซึ่งได้จัดพิมพ์ในหนังสืออันทรงคุณค่า “126 ปี กระทรวงศึกษาธิการ ย้อนหลังวังจันทรเกษม” ตอนหนึ่งว่า
“การศึกษาเป็นปัจจัยสําคัญในการพัฒนาทรัพยากรมนุษย์ ซึ่งนําไปสู่การพัฒนาประเทศในทุกด้าน การส่งเสริมให้ประชาชนทุกคนให้ได้รับโอกาสทางการศึกษาอย่างทั่วถึง จึงมีความจําเป็นอย่างยิ่ง เพราะเป็นการติดอาวุธทางปัญญาให้เป็นผู้มีความรู้ รู้จักคิด รู้จักวิเคราะห์ รู้จักการพัฒนาตนเอง เพื่อให้สามารถดํารงชีพในสังคมอย่างมีคุณภาพและมีความสุข พร้อมทั้งสร้างสรรค์ประโยชน์ให้กับสังคมต่อไป
รัฐบาลมีนโยบายในการปฏิรูปการศึกษา โดยให้ประชากรมีการเรียนรู้ตลอดชีวิต และได้รับการศึกษาอย่างเท่าเทียมกันทั้งการศึกษาในระบบและนอกระบบ เพื่อให้ประเทศไทยเป็นสังคมแห่งการเรียนรู้อย่างแท้จริง และมีนโยบายดําเนินงานขับเคลื่อนการพัฒนาประเทศตามโครงการไทยนิยม ยั่งยืน เพื่อพัฒนาประเทศตั้งแต่ระบบฐานราก ให้พร้อมสําหรับการพัฒนาประเทศไปสู่ Thailand 4.0 ซึ่งกระทรวงศึกษาธิการเป็นหน่วยงานสําคัญที่จะช่วยส่งเสริมการแก้ไขปัญหาและสนับสนุนการพัฒนาท้องถิ่นให้มีศักยภาพครอบคลุมทุกพื้นที่ อันจะสอดคล้องกับแนวทางประชารัฐ ที่ภาครัฐ ภาคเอกชน และภาคประชาสังคม มาร่วมกันทํางานเพื่อให้ประเทศชาติ มีความมั่นคง มั่งคั่ง และยั่งยืน สืบไป”
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการกล่าวถึงบทบาทของกระทรวงศึกษาธิการที่มีหน้าที่สําคัญยิ่งในการพัฒนาคนมาทุกยุคทุกสมัย ตราบจนปัจจุบันว่า
“ล้วนเกิดจากการผนึกกําลังกันของข้าราชการและบุคลากร รวมทั้งหน่วยงานที่เกี่ยวข้องโดยตลอด ในการจัด การศึกษาที่หลากหลาย ไม่ว่าจะเป็นการศึกษาในระบบ การศึกษานอกระบบ และการศึกษาตามอัธยาศัย ล้วนมีเป้าหมายหลัก เพื่อให้เด็กและเยาวชนได้นําความรู้ที่ได้ไปใช้ให้เกิดประโยชน์ต่อตนเองและดํารงชีวิตในสังคมอย่างเป็นสุข
ในยุคดิจิทัลนี้ กระทรวงศึกษาธิการได้ดําเนินการจัดการศึกษาให้สอดคล้องกับกรอบยุทธศาสตร์ ของชาตินําแนวทางการพัฒนาเทคโนโลยีระดับสูงเข้ามาสนับสนุนพัฒนาระบบ Hi-Speed มาใช้กับสถานศึกษา ด้วยการกระจายอํานาจหน้าที่ความรับผิดชอบให้แต่ละเขตพื้นที่การศึกษาดูแลช่วยเหลือกัน อย่างเหมาะสม คุ้มค่า และเกิดประโยชน์สูงสุดต่อการเรียนรู้ของนักเรียนอย่างไร้พรมแดนอีกทั้งยังส่งเสริมและสนับสนุนให้บุคลากรของกระทรวงศึกษาธิการมีศักยภาพในตนเอง ได้รับการเติมเต็มความรู้ ทั้งฝึกทักษะ และเพิ่มพูน ประสบการณ์ด้านภาษาอังกฤษและภาษาจีน อย่างหลากหลายเหล่านี้ก็เพื่อก้าวไปสู่ความเป็นสากล”
กระทรวงศึกษาธิการ มุ่งมั่นที่จะปฏิรูปการศึกษาทั้งระบบ ลดความเหลื่อมล้ํา ยกระดับคุณภาพการศึกษา สร้างโอกาสให้คนไทยได้เรียนรู้ตลอดชีวิตอย่างมีคุณภาพ ดํารงชีวิตอย่างเป็นสุข สอดคล้องกับหลักปรัชญาของเศรษฐกิจพอเพียง และการเปลี่ยนแปลงของโลกศตวรรษที่ 21 พร้อมทั้งสร้างการมีส่วนร่วมของทุกภาคส่วน เพื่อให้พลเมืองมีคุณภาพ มีความภูมิใจในประวัติศาสตร์และความเป็นไทย สามารถเสริมสร้างความมั่นคงของชาติ และมุ่งพัฒนาศักยภาพในการแข่งขันของประเทศใหมีความมั่นคง มั่งคั่ง และยั่งยืน และเป็นที่ยอมรับในระดับสากล.
สําหรับการจัดงานวันคล้ายวันสถาปนากระทรวงศึกษาธิการ ครบรอบ 126 ปี จัดขึ้นเพื่อรําลึกถึงผู้ทําคุณประโยชน์ให้แก่กระทรวงศึกษาธิการที่ล่วงลับไปแล้ว และประกาศเกียรติคุณผู้ทําประโยชน์ฯ ประจําปี 2561 ตลอดจนเผยแพร่ประชาสัมพันธ์งานด้านการศึกษาของกระทรวงศึกษาธิการ
เวลา 7.30 น. เป็นพิธีถวายภัตตาหารเช้า สักการะสิ่งศักดิ์สิทธิ์ประจํากระทรวง และตักบาตรพระสงฆ์จํานวน 127 รูปณ บริเวณสนามหน้าอาคารราชวัลลภ กระทรวงศึกษาธิการโดย นพ.ธีระเกียรติ เจริญเศรษฐศิลป์ รมว.ศึกษาธิการ พร้อมด้วย พล.อ.สุรเชษฐ์ ชัยวงศ์ รมช.ศึกษาธิการ ศาสตราจารย์คลินิก นพ.อุดม คชินทร รมช.ศึกษาธิการ นายการุณ สกุลประดิษฐ์ ปลัดกระทรวงศึกษาธิการ และคณะผู้บริหารข้าราชการ และเจ้าหน้าที่ทุกสังกัด ร่วมทําบุญตักบาตร
เวลา 10.30 น. จัดพิธีมอบเข็มเสมาคุณูปการและประกาศเกียรติคุณบัตรแก่ผู้ทําคุณประโยชน์ให้แก่กระทรวงศึกษาธิการ ณ หอประชุมคุรุสภาโดย นพ.ธีระเกียรติ เจริญเศรษฐศิลป์ รมว.ศึกษาธิการ เป็นประธาน ซึ่งการคัดเลือกผู้ทําคุณประโยชน์ฯ เป็นไปตามระเบียบกระทรวงศึกษาธิการว่าด้วยการคัดเลือกผู้ทําคุณประโยชน์ให้แก่กระทรวงศึกษาธิการ พ.ศ.2547 และหลักเกณฑ์วิธีการคัดเลือกการคัดเลือกผู้ทําคุณประโยชน์ให้แก่กระทรวงศึกษาธิการ ประจําปี 2561
ซึ่งในปีนี้ คณะกรรมการคัดเลือกฯ ได้เห็นชอบรายชื่อผู้ทําคุณประโยชน์ให้แก่กระทรวงศึกษาธิการ จํานวน 89 ราย โดยใช้จํานวนดังกล่าวเป็นสัญลักษณ์แทนพระชนม์มายุ 89 พรรษา เพื่อเป็นการรําลึกถึงพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช บรมนาถบพิตร
Written byอิชยา กัปปา
Photoบัลลังก์ โรหิตเสถียร
Rewriterบัลลังก์ โรหิตเสถียร
Editorบัลลังก์ โรหิตเสถียร
*บทความเผยแพร่ใน นสพ. ภาพประกอบบางส่วนโดยสพป.ลพบุรี เขต 1 และ สร.